als_Latn dik_Latn sag_Latn
Sekuestro hotelit trekatësh të trafikantit, u kap me 12 kg drogëKronikë, Vendi Thursday, December 6th, 2012
Elton Qyno
Migert Tafa, alis Kosta Gjini, është vëllai i menaxherit të një kompanie udhëtarësh. Me paratë e drogës ndërtoi hotel “Tironën”
Paratë e fituara nga trafiku i drogës me Greqinë janë betonizuar duke u ndërtuar një hotel trekatësh, i quajtur hotel “Tirona” që ndodhet në Tiranë. Ky hotel i përket shtetasit Migert Tafa ose, siç njihet ndryshe me emrin tjetër, Kosta Gjini, i cili është dënuar nga drejtësia shqiptare me 4.8 vite burg për akuzën e “Trafikut të lëndëve narkotike”. Mësohet se Gjini është vëllai i menaxherit të kompanisë së udhëtimeve ndërkombëtare “Klit Ballkan” dhe se pikërisht në njërin nga autobusët e kësaj kompanie është kapur një sasi prej 12 kg lëndë narkotike, e cila u bllokua në pikën e kalimit kufitar të Kakavijës. Nisur nga kjo situatë, njësia hetimore task-forcë katër muaj më parë ka filluar hetimet lidhur me veprën penale të “Pastrimit të produkteve të veprës penale”, duke arritur që të mbledhë prova të mjaftueshme se shtetasi 44-vjeçar Migert Tafa paratë e fituara nga trafiku i drogës i kishte investuar duke ndërtuar një hotel luksoz në Tiranë. Nga të dhënat paraprake të policisë, mendohet se hoteli kap një shifër financiare prej rreth 1 milion euro dhe se tashmë objekti trekatësh i është dorëzuar me procesverbal Prokurorisë së Tiranës, e cila tashmë është duke vijuar hetimet rreth këtij rasti të pastrimit të parave.
Hetimi i task-forcës
Falë një hetimi katërmujor, njësia hetimore task-forcë, në bashkëpunim edhe me specialistët e krimit ekonomik në Policinë e Shtetit, ka bërë të mundur identifikimin e pasurisë së të pandehurit Migert Tafa. Ky i fundit është marrë me aktivitet kriminal dhe se si rezultat i të ardhurave që ka fituar nga ky aktivitet ka arritur të ndërtojë një hotel trekatësh në kryeqytet, duke e quajtur atë hotel “Tirona”. Sipas burimeve të policisë, këtë pasuri shtetasi nën hetim Migert Tafa është mundur ta fshehë duke e regjistruar atë në emër të familjarëve të tij, por një gjë e tillë nuk e ka shpëtuar, pasi hetimi i prokurorisë ka bërë të mundur faktimin se hoteli ishte ndërtuar si rezultat i përfitimeve financiare nga trafiku i drogës. Nisur nga kjo situatë, disa ditë më parë prokuroria i është drejtuar me një kërkesë Gjykatës së Tiranës, ku ka kërkuar vendosjen e masës së “Sekuestros preventive” ndaj hotelit trekatësh që ndodhet në administrim nga i dënuari për trafik droge shtetasi Migert Tafa. Një kërkesë e tillë është pranuar nga gjykata dhe ditën e djeshme është bërë ekzekutimi i vendimit të gjykatës, duke bllokuar hotelin. Burime policore thanë se brenda këtij hoteli, ndodhej dhe një ambient për zyra si dhe një dyqan.
Arrestimi në Kakavijë
Ndalimi i Migert Tafës ose, siç njihet ndryshe me emrin Kosta Gjini, është bërë nga Policia e Shtetit në datën 25 janar të vitit 2009 në pikën kufitare të Kakavijës. Kosta Gjini, 44 vjeç, është diktuar pas një intervistimi nga ana e specialistëve të policisë rajonale, intervistim të cilit iu nënshtruan të gjithë pasagjerët e autobusit që udhëtonin drejt Athinës. Duke përfituar nga administrimi i lëvizjeve të autobusit, si dhe morisë së bagazheve, i arrestuari kishte integruar 12 kg lëndë narkotike në një çantë që nuk binte në sy. Ngjarja ka ndodhur në orët e mesditës, kur në Kakavijë u duk autobusi i linjës ndërkombëtare Tiranë – Athinë, tip “Neoplan” me targa TR 2836 L dhe me drejtues Ardian Bibajn. Autobusi i përket një shoqërie ndërkombëtare të udhëtimeve me qendër në Tiranë. Pasi janë hequr të gjitha bagazhet e udhëtarëve, në një çantë është gjetur sasia prej 12 kilogramësh marijuanë. Brenda çantës kishte 12 pako që peshonin 1 kg secila të krijuara në formë cilindrike dhe të mbështjella me letër ngjitëse ngjyrë kafe. Autobusi, së bashku me 34 pasagjerët në bord, është shoqëruar për në Drejtorinë e Policisë së Qarkut Gjirokastër, ku specialistët e sektorit të luftës kundër krimit të organizuar, pas disa orësh bënë të mundur identifikimin e poseduesit të çantës dhe lëndës narkotike. Kosta Gjini, i vëllai i menaxherit të kompanisë së transportit ishte autori i transportit të 12 kilogramëve marijuanë në drejtim të Greqisë, me destinacionin final Athinën. Lidhur me këtë trafik ndërkombëtar në datën 12 qershor të vitit 2009, Gjykata e Krimeve të Rënda ka shpallur fajtor të arrestuarin, duke e dënuar atë me 4.8 vite burg, nga 7 vite që kërkoi prokurori i çështjes.
als_Latn cym_Latn als_Latn als_Latn als_Latn als_Latn als_Latn als_Latn